# **PROJEKT**

**LEPING AEF-i TOETUSE E21-22.xxx KASUTAMISEKS**

**KÄESOLEV LEPING AEF-i TOETUSE E21-22.xxx KASUTAMISEKS (edaspidi: “Leping”) on sõlmitud ………….. Tallinnas.**

**Sihtasutus Avatud Eesti Fond** (edaspidi AEF), registreerimisnumber 90000334, aadress Kentmanni 10-18, 10116 Tallinn, Eesti Vabariik, keda esindab juhataja **Mall Hellam**, ühelt poolt **xxx MTÜ** (edaspidi: “Toetuse Saaja”), registreerimisnumber ………, aadress ……………., e-mail ………….., keda esindab volikirja/põhikirja alusel **xxx**, teiselt poolt

**LÄHTUDES SELLEST, et**

AEF on otsustanud anda vastavalt Toetuse Saaja esitatud taotlusele (edaspidi: „Taotlus“) tegevustoetust (edaspidi: “Toetus”) Taotluses kirjeldatud eesmärkide saavutamiseks **100 000,00 eurot**, sõlmisid AEF ja Toetuse Saaja käesoleva Lepingu alljärgnevas:

1. AEF annab Toetuse Saajale Taotluses kirjeldatud tegevuste teostamiseks Toetuse, mida Toetuse Saaja kohustub kasutama sihipäraselt kooskõlas Taotluse kirjeldatuga ja vastavalt käesoleva Lepingu tingimustele Toetuse Saaja eesmärkide saavutamiseks. Taotlus loetakse käesoleva Lepingu lahutamatuks osaks (Lisa 1).
2. AEF kannab Toetuse summa osamaksetena üle Toetuse Saaja arvelduskontole.
   1. Ettemakse 50% lepingusummast 10 (kümne) tööpäeva jooksul peale lepingu sõlmimist.
   2. Vahemakse 40% lepingusummast 10 (kümne) tööpäeva jooksul peale aastaaruande (Lepingu punkt 8.2) heakskiitmist.
   3. Lõppmakse 10% lepingusummast 10 (kümne) tööpäeva jooksul peale lõpparuande (Lepingu punkt 8.3) heakskiitmist.
3. Toetuse kasutamisel tuleb lähtuda „EMP ja Norra toetuste Aktiivsete Kodanike Fondi taotlusvoor vabaühenduste tegevustoetustele“ juhistes (Lisa 2) kehtestatud nõuetest ja tingimustest. Toetuse Saaja kohustub tagama, et kõik Toetuse arvelt tehtavad väljamaksed oleks dokumenteeritud raamatupidamise seadusele ja muudele kehtivatele õigusaktidele vastavate selgesõnaliste ja täpsete arvete ja lepingutega ning et need arved ja lepingud oleks otseses vastavuses tegelikult tehtud töö, osutatud teenusega või ostetud kaubaga.
4. Toetuse Saajal on õigus Toetust kasutada alates Lepingu alguskuupäevast, milleks on tagasiulatusvalt **01.01.2022** kuni Lepingu lõpptähtajani, milleks on **31.12.2023.** Käesolevas punktis nimetatud tähtajaks kasutamata Toetuse osa kohustub Toetuse Saaja tagastama AEF-ile vastavalt käesoleva Lepingu punktis 7 sätestatule. Erandina võib Toetust kasutada pärast Lepingu lõpptähtaega selliste kulude kandmisel, mis on tekkinud viimase kuu jooksul enne Lepingu lõppemist ning mille kohta esitatud arved on tasutud 30 päeva jooksul pärast Lepingu lõpptähtaega.
5. Toetuse Saajal on õigus kasutada Toetust ranges kooskõlas käesoleva Lepingu tingimuste ning Taotluse sisulise kirjeldusega. Juhul kui Toetuse Saaja soovib oma tegevuste käigus muuta Taotluses kirjeldatud tegevusi või kasutada Toetust erinevalt Taotluses esitatud eelarvest rohkem kui 10% ulatuses Toetuse mahust, tuleb sellest AEF-i teavitada.
6. Toetuse Saaja peab tagastama AEF-ile Toetuse, kui:
   1. ilmneb asjaolu, mille korral Toetuse andmist ei oleks Toetuse Saaja kasuks otsustatud, sealhulgas, kuid mitte ainult, kui Toetuse Saaja on esitanud valeandmeid;
   2. Toetust ei ole kasutatud käesoleva Lepingu punktis 5 sätestatud korras ja tingimustel, sealhulgas kuid mitte ainult, kui Toetust ei ole kasutatud oma põhikirjaliste tegevuste kulude katteks;
   3. ilmneb, et Taotluses kirjeldatud eesmärkide saavutamiseks kavandatud tulemusi Toetuse kasutamise kaudu ei saavutata;
   4. Toetuse Saaja suhtes on algatatud likvideerimis-, saneerimis- või pankrotimenetlus.
7. Toetuse Saaja on kohustatud tagastama AEF-ile kasutamata jäänud Toetuse või selle osa 10 (kümne) päeva jooksul arvates päevast, mil selgus, et Toetust või selle osa ei ole võimalik kasutada käesoleva Lepingu ja Taotluse kohaselt. Lepingu lõpptähtajaks kasutamata Toetuse osa tuleb AEF-ile tagastada 14 (neljateistkümne) päeva jooksul pärast Lepingujärgse aruande heakskiitmist AEF-i poolt.
8. Toetuse Saaja on kohustatud esitama AEF-ile:
   1. Sisulise aruande esimese 6 kuu kohta **31.07.2022**
   2. Aastaaruande esimese 12 kuu kohta **28.02.2023**, mis koosneb järgmistest dokumentidest:
      1. Hinnang toetuse saaja edusammude kohta taotluses näidatud sihtide saavutamisel (s.t kooskõla ACF-i tulemusraamistikuga ja tegutsemisvõimekuse plaaniga) viimase aasta jooksul;
      2. Kaasajastatud mitmeaastane strateegia ja/või tegevuskava, kus on näidatud, millised tegevused, eesmärgid ja tulemused on saavutatud viimasel 12 kalendrikuul kasutades ACF-i tegevustoetust ning milliste tegevuste, eesmärkide ja tulemuste saavutamiseks plaanitakse kasutada ACF-i tegevustoetust käesoleval aastal.
      3. Eelmise finantsaasta bilanss ja tulemiaruanne (kinnitatud aastaaruanne esitatakse fondioperaatorile hiljemalt **30.06.2023**).
   3. Lõpparuande **28.02.2024**, mis koosneb järgmistest dokumentidest:
      1. hinnang toetuse saaja edusammude kohta taotluses näidatud sihtide saavutamisel (s.t kooskõla ACF-i tulemusraamistikuga ja tegutsemisvõimekuse plaaniga) viimase aasta jooksul;
      2. kaasajastatud mitmeaastane strateegia ja/või tegevuskava, kus on näidatud, millised tegevused, eesmärgid ja tulemused on saavutatud viimasel 12 kalendrikuul kasutades ACF-i tegevustoetust;
      3. eelmise finantsaasta bilanss ja tulemiaruanne (kinnitatud aastaaruanne esitatakse fondioperaatorile hiljemalt **30.06.2024**);
      4. sõltumatu audiitori hinnang toetuse lepingujärgse kasutamise kohta.
   4. Aastaaruanne ja lõpparuanne kiidetakse heaks pärast hindamiskoosolekut fondioperaatori ja toetuse saaja vahel, mis tehakse 30 päeva jooksul peale aruannete esitamist.
9. Toetuse Saaja on kohustatud omama enda nimel Finantsinspektsiooni tegevusluba omavas krediidiasutuses arvelduskontot (edaspidi: ,,Arvelduskonto“).
10. Toetuse Saaja on kohustatud tegema Toetuse arvelt väljamakseid üksnes Arvelduskonto kaudu pangaülekandega ehk sularahata arvelduse teel.
11. Toetuse Saajal ei ole õigust katta Toetuse arvelt kulutusi, mis ei ole otseselt seotud Taotluses kirjeldatud eesmärkide saavutamisega ega kasutada Toetust või selle osa tulu saamise eesmärgil (sh kommertsintressi teenimiseks) või oma tegevusega mitteseotud isiklikuks otstarbeks. Toetuse Saaja on kohustatud säilitama kogu Toetuse kasutamist puudutava dokumentatsiooni ning esitama AEF-i nõudmisel nimetatud originaaldokumentatsiooni AEF-ile tutvumiseks.
12. Toetuse Saaja on kohustatud võimaldama AEF-il, rahastajatel või teistel selleks volitatud isikutel kontrollida Toetuse kasutamist, viia läbi auditeid, s.h. ka kogu organisatsiooni raamatupidamist hõlmavaid auditeid, teha kohakülastusi ja viia läbi tegevuse hindamist. Selleks osutab Toetuse Saaja igakülgset abi ning tagab vajadusel ligipääsu Toetust puudutavale informatsioonile ja dokumentatsioonile.
13. Toetuse Saajal ei ole õigust anda Toetust või selle osa kasutamiseks kolmandatele isikutele.
14. Toetuse Saaja ei tohi sattuda Toetuse kasutamisel huvide konflikti. Huvide konfliktiga on eelkõige, aga mitte ainult, tegemist juhul, kui Toetuse Saaja kasutab Toetust maksete tegemiseks või osaleb tehingus, mis võib mõjutada füüsilisest isikust Toetuse Saaja või juriidilisest isikust Toetuse Saaja juhtorgani liikme enda, tema lähisugulaste või -hõimlaste või temaga seotud juriidiliste isikute majanduslikke ja muid huve. Toetuse Saaja võib kasutada Toetust väljamaksete tegemiseks tehingus, mis toob kaasa huvide konflikti, üksnes AEF-i eelneval kirjalikul nõusolekul, kui see on asjaoludest tulenevalt vajalik või otstarbekas.
15. AEF-il on õigus avaldada üldsusele Toetust ja Toetuse Saajat puudutavaid andmeid. AEF töötleb kõiki esitatud isikuandmeid kooskõlas Euroopa Parlamendi ja nõukogu määrusega (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta. Juhul, kui jõustub uus määrus, mis asendab määrust (EÜ) nr 45/2001, kohaldatakse selle uue määruse sätteid. Teise võimalusena ja ainult juhul, kui määrus nr 45/2001 ei kohaldu, kohaldatakse isikuandmete kaitse üldmäärust (GDPR või Euroopa Parlamendi ja nõukogu määrus 2016/679) või riigi andmekaitsealaseid õigusakte, juhul kui isikuandmete kaitse üldmäärus ei kohaldu (ELi mittekuuluvad riigid).

Isikuandmeid võidakse edastada teadmisvajaduse alusel Taotluste hindamise või Toetuse haldamise menetlusega seotud kolmandatele isikutele (nt audiitoritele), ilma et see piiraks andmete edastamist vastavalt Euroopa Liidu õigusele seire ja jälgimise eest vastutavatele asutustele või Aktiivsete Kodanike Fondi programmi või selle mis tahes meetmete hindamiseks volitatud asutustele. Toetuse Saaja isikuandmeid võidakse töödelda eelkõige seoses järgnevate toimingutega:

1. AEF võib edastada igasugust Toetusega seotud informatsiooni Euroopa Vabakaubanduse Assotsiatsiooni Finantsmehhanismide Kantseleile, audiitoritele ja riigi teabekeskustele, sh. Toetuse Saaja eraisikust esindajate nimed ja isikukoodid, jms;
2. AEF säilitab Toetusega seotud informatsiooni, st ka kõiki Lepingu teostamise käigus AEF-ile esitatud dokumente ja neis sisalduvaid isikuandmeid 3 aastat peale Aktiivsete Kodanike Fondi programmi lõpparuande heakskiitmist.

Toetuse Saajal on õigus pääseda ligi tema isikuandmetele ja neid parandada. Kui Toetuse Saajal on oma isikuandmete töötlemise kohta küsimusi, edastab ta need AEF-ile.

1. Toetuse Saaja kohustub teavitama avalikkust Aktiivsete Kodanike Fondi toetusest. Kõigis oma Toetust puudutavates mistahes esinemistes ja sõnavõttudes, trükistes, kodulehel, artiklites jne. kohustub Toetuse Saaja ära märkima toetaja järgmiselt: **xxx** tegevust rahastab EMP toetuste Aktiivsete Kodanike Fond, mida vahendab Avatud Eesti Fond koostöös Vabaühenduste Liiduga. Toetuse Saaja kohustub lisama EMP toetuste Aktiivsete Kodanike Fondi, AEF-i ja Vabaühenduste Liidu logo oma kodulehele.
2. Käesoleva Lepingu rikkumise, s.o. mittetäitmise või mittenõuetekohase täitmise korral on AEF-il õigus nõuda ja Toetuse Saaja on kohustatud taolise nõude esitamisel AEF-i poolt tagastama kuni kogu saadud Toetuse. Lepingu oluliseks rikkumiseks loetakse muuhulgas ja mitte ainult Toetuse kasutamist mittevastavuses Taotlusega või Toetuse kasutada andmist kolmandatele isikutele käesolevat lepingut rikkudes, raamatupidamisele õigusaktidega ja käesoleva Lepinguga esitatavatest nõuetest mittekinnipidamist, huvide konflikti sattumist, valeandmete esitamist jms.

Lepingu rikkumiseks peetakse ka Aktiivsete Kodanike Fondi programmi läbivate põhimõtete rikkumist. Programmi läbivateks põhimõteteks on:

ühised väärtused nagu inimväärikus, vabadus, demokraatia, õigusriik ja inimõiguste, k.a. vähemuste õiguste austamine;

hea valitsemise põhimõtted programmi elluviimisel – osalus ja kaasatus, vastutussuutlikkus, läbipaistvus, paindlikkus, efektiivsus ja tõhusus. Korruptsiooni suhtes valitseb null-tolerants.

Programm on kooskõlas jätkusuutliku arengu, pikaajalise majanduskasvu, sotsiaalse sidususe ja keskkonna kaitsega;

programmi elluviimisel lähtutakse tulemuste ja riskijuhtimise põhimõtetest.

Toetuse Saaja on kohustatud kandma Toetuse AEF-i näidatud pangaarvele või täitma eelnimetatud kohustuse AEF-i nõudes sätestatud muul viisil 10 (kümne) päeva jooksul arvates AEF-i vastava nõude esitamisest.

1. Käesoleva Lepingu tingimuste mittejärgimisel kaotab Toetuse Saaja õiguse AEF-i toetuste edaspidiseks saamiseks.
2. AEF täidab Projektiga seotud informeerimiskohustust Euroopa Vabakaubanduse Assotsiatsiooni Finantsmehhanismide Kantselei ja riiklike teabekeskuste ees, muu hulgas edastab AEF viidatud asutustele nende nõudmisel Toetuse kasutamist puudutava dokumentatsiooni. Euroopa Vabakaubanduse Assotsiatsiooni Finantsmehhanismide Kantselei ei ole vastutav programmi ega Toetuse järelevalve, teostamise, lõpuleviimise ega toimimise eest. Euroopa Vabakaubanduse Assotsiatsioon ja selle sekretariaat, sh. Finantsmehhanismide Kantselei ning selle ametnikud ja töötajad, ei vastuta ühegi Toetuse Saajale, partnerile või seotud kolmandale isikule ükskõik millises vormis tekkinud otsese ja kaudse kahju või vigastuse tekitamise eest.
3. Juhul, kui AEF lõpetab Lepingu perioodi jooksul tegevuse või katkeb tema leping Euroopa Vabakaubanduse Assotsiatsiooni Finantsmehhanismide Kantseleiga Aktiivsete Kodanike Fondi programmi elluviimiseks, võtab Lepingust tulenevad AEF-i õigused ja kohustused üle Euroopa Vabakaubanduse Assotsiatsiooni Finantsmehhanismide Kantselei.
4. Vabariigi Valitsuse 8. veebr. 2000 korraldusega nr. 94-k on AEF kantud “Tulumaksusoodustusega mittetulundusühingute ja sihtasutuste nimekirja”.
5. Käesoleva Lepingu dokumendid koosnevad Lepingust, selle lahutamatuks lisaks olevast Taotlusest (Lisa 1), „EMP ja Norra toetuste Aktiivsete Kodanike Fondi taotlusvoor vabaühenduste tegevustoetustele“ juhistest (Lisa 2), samuti Poolte poolt allkirjastatavatest Lepingu muudatustest, mis vormistatakse käesoleva Lepingu lisadena vastavalt punktile 24.
6. Käesolev Leping jõustub selle allakirjutamise hetkest AEF-i ja Toetuse Saaja poolt ning kehtib mõlema Poole poolt käesolevast Lepingust tulenevate kohustuste täieliku täitmiseni.
7. Käesolevat Lepingut võib muuta AEF-i ja Toetuse Saaja kirjalikul kokkuleppel, mis loetakse käesoleva Lepingu lahutamatu(te)ks lisa(de)ks.
8. Lepingust tulenevad vaidlused ja Lepinguga reguleerimata küsimused lahendavad AEF ja Toetuse Saaja läbirääkimiste teel, kokkuleppe mittesaavutamisel Harju Maakohtus lähtudes Eesti Vabariigi seadusandlusest.
9. Käesolev Leping on koostatud 2 (kahes) võrdset juriidilist jõudu omavas eksemplaris, millest AEF saab 1 (ühe) ja Toetuse Saaja 1 (ühe) eksemplari. Leping allkirjastatakse paberkandjal või digitaalselt, viimasel juhul lisatakse allkirjastatud Lepingu väljatrüki juurde digitaalallkirjade kinnitusleht.

Lepingu lisad:

Lisa 1: Taotlus (sh eelarve)

Lisa 2: „EMP ja Norra toetuste Aktiivsete Kodanike Fondi taotlusvoor vabaühenduste tegevustoetustele“ juhised

Sihtasutus Avatud Eesti Fond: Toetuse Saaja:

/allkirjastatud digitaalselt/ /allkirjastatud digitaalselt/

Mall Hellam xxx

sihtasutuse juhataja xxx MTÜ